ખેર, તમે બહારની દુનિયામાં ગમે તેટલા ખુશ છો એવું બતાવો પણ તમારી અંદરની દુનિયાની વાત જુદી છે. યસ, અફકોર્સ, મમ્મીને પણ ક્યારેક ગુસ્સો અને નિરાશા ઘેરી વળતાં. બધાં દિવસો તો સરખાં કેવી રીતે હોય ? આપણે માણસો તો હંમેશાં પૉઝિટિવ અને નૅગેટિવ લાગણીઓથી ઘેરાયેલાં જ હોઈએ છીએ. આટલી બધી અચોક્કસતા અને અણધારીતા વચ્ચે ક્યારેક તો સંઘર્ષ કે ઝઘડો થવાનો જ. આપણે બધાં જ યુનકલી યુનિક છીએ. એટલે બધાંના ટેમ્પરામેન્ટ સરખાં ક્યાંથી હોય ? મારી બહેન – જે થોડી જુદી જ હતી ને ક્યારેક અધીરાઈથી ધીરજ ગુમાવી દેતી. એ ગરમ સ્વભાવની ને હું થોડી ઠંડી. મને જલદી ગુસ્સો ન આવે, સિવાય કે કોઈ મને દબાણ કરીને હુકમ કરે. એનાથી હું બહુ ચિડાઉ પણ મારું રીએકશન છીપમાંની માછલી જેવું ઠંડું. હું મોટે ભાગે મને શું નથી ગમતું એ કહેવાનું કે સમજાવાનું ટાળું. સ્વાભાવિક છે મારી, ઈશા અને મમ્મી વચ્ચે નાના મોટા તણખા ઝરતાં. મમ્મીને ઘણીવાર ફસ્ટ્રેશન પણ આવ્યું હશે. એક તો હું એનું માનું નહીં, બીજું મારી અને ઈશા વચ્ચે કૂતરા-બિલાડી જેવા ઝઘડા અને ત્રીજું મારા અત્યંત અનઈવન ભણવાનો ગ્રાફ – ક્યારેક ટોપ તો ક્યારેક બોટમ. ઈશા ભણવામાં સારી, ઈન્ટ્રોવર્ડ અને એનો કલાસમાં એકથી પાંચમાં નંબર આવે. હું પહેલાં થોડા વર્ષ તો સરસ નંબર લાવતી પણ પછી ધીરે ધીરે નીચે ગબડતી ગઈ. ધીરે ધીરે મારો ભણવામાંથી રસ ઓછો થઈ ગયો અને મને કોન્વેન્ટની અત્યંત સ્ટ્રિક્ટ અને વધારે પડતી ડિસિપ્લીન પર ચીડ ચડવા માંડી. મમ્મી કાયમ મને બધી રીતે મદદ કરવા તૈયાર રહેતી. પ્રેમથી હસાવીને, લાડથી, ખિજાઈને કે લલચાવીને સ્વાભાવિક છે કે તે કોઈક વખત નિરાશ કે ગુસ્સે પણ થઈ હશે. જો કે તે હંમેશાં કહેતી કે મારા પર ગુસ્સે થવું અઘરું હતું. – મારી ક્યુટનેસ, સુંદરતા અને મોહકતાને કારણે ! એને બહુ આશ્ચર્ય થતું મને જોઈને જ્યારે હું કલાકો સુધી મારાં કપડાં, દુપટ્ટા અને સ્કાર્ફની મદદથી મારા મગજના ક્રીએટીવ ફૅશન આઈડિયા ટ્રાય કરતી રહેતી. હું જે આતુરતાથી અને લગનથી ટીવી અને પિકચર્સ જોતી તેનાથી પણ એ જરૂર ચીડાતી કારણ એ દરમ્યાન ભણવાનું તો બાજુ પર રહી જતું !